J. Brocka, poslanec: (2010-05-25):
Pán Mečiar, vás ako keby to štvalo. My opozičné strany vám hovoríme, že budeme hlasovať za návrh tohto uznesenia. Veď my vieme, čo treba v tejto kauze, že Slovensko treba brániť aj proti vonkajším útokom, aj proti vnútorným útokom, alebo vonkajším nepriateľom, aj vnútorným nepriateľom. Ale my vám chceme povedať, že sú aj iné dôležité veci v tejto krajine. Ja som vlastne chcel začať inak. Ja som chcel povedať, že to, že dnes rokujeme o tejto otázke slovensko-maďarských vzťahov a o bezprecedentnej snahe maďarského parlamentu, dnes, že o tom rokujeme, že to je dobrá správa. Dobrá správa o tom, že Národná rada je funkčná, že Národná rada funguje. Lebo už niekoľko týždňov sa tu pokúšajú predstavitelia Slovenskej republiky a dokonca z Bruselu vysielať také signály občanom Slovenskej republiky, že vy už nefungujete, že parlament už nepracuje. Dámy a páni, to som chcel ja zdôrazniť aj ministrovi zahraničných vecí, že ak to on tak berie, to je veľký omyl! Veď my sme tu na kontrolu vlády a rokovať o vážnych veciach až do 12. júna. Čiže nedbám, keď tu budeme rokovať aj každý druhý deň aj do volieb. To je prvá poznámka. A to, že som chcel rokovať o eure a o Grécku, pán Mečiar, no áno, lebo to nie je o hruškách. Veď 25 mld. slovenských korún, to je, už je viacej, ako keď sme diskutovali o prínose eura pre slovenskú ekonomiku. Vtedy ste hovorili, že to bude 1 % HDP. Dvadsaťpäť miliárd je už viacej, a to je len jeden podpis a jedna akcia. 150 miliárd ručiť za záväzky iných nezodpovedných, to už je 5-krát toľko alebo 6-krát toľko, pán Mečiar. To nie sú maličkosti, keď poslanci Národnej rady, a nielen ja poslanec (reakcia z pléna), aj občania Slovenskej republiky chcú počuť váš názor a tu možno z tohto miesta. Ale dobre, to je o inom. O tom teda možno na inej schôdzi, ak budete súhlasiť z vôle opozície, teraz v tomto prípade opozície, aby sme o tom rokovali. To bola dobrá správa, že Národná rada, parlament, funguje. To bola dobrá správa pre občanov, že funguje. Teraz tie zlé, samozrejme, to sú o tom, to je o vás, ako funguje táto vládna koalícia v boji s krízou, s nezamestnanosťou, ale aj v zahraničnej politike. Dámy a pán, ja teraz nechcem rozprávať najprv o Maďaroch, o Orbánovi, ja chcem teraz hovoriť o vás. Zahraničná politika tejto vládnej koalície. Pán Mečiar, veď keby nebolo českého premiéra Topolánka, zhodou okolností Česká republika predsedala Európskej únii minulý rok, keď bola plynová kríza, tak slovenská vláda nemala ani ministra zahraničných vecí. Už ste zabudli, ako Kubiša ste pustili do OSN? Až keď opozícia, keď sme my hovorili, že už dávno mal byť predseda vlády v Moskve alebo v Kyjeve, tak až potom na to prišli v slovenskej vláde? (Reakcia z pléna.) Áno, to bolo jedno, to bolo z minulosti a to teraz, pán premiér, ktorý tu nie je, aj k súčasnosti. Áno, susedské vzťahy je vec dvoch. V zahraničnej politike aj vo vzťahoch slovensko-maďarských ste to doteraz, teda veľkú múdrosť a schopnosti ste nepreukázali. A to musím povedať, že donedávna v Maďarsku mali socialistickú vládu. Takí socialisti, akí ste vy zo SMER-u, a vy ste sa s nimi nedokázali ani stretnúť! Veď tie vzťahy slovensko-maďarské sú, by som povedal, na bode mrazu, a pritom ste mali kamarátov ideologických spojencov a ani s tými ste nevedeli. To znamená, že jednoducho ani v dobrých časoch ste to nevedeli a neviete to ani v tých zlých. Ale opakujem, Kresťanskodemokratické hnutie, poslanci klubu za KDH podporia návrh tohto uznesenia o zmene štátneho občianstva v Maďarskej republike. My to považujeme za nevyhnutné, my to považujeme za primerané opatrenie, ako reaguje Národná rada na tento jednostranný akt maďarskej strany udeľovať občianstvo občanom Slovenskej republiky maďarskej národnosti v rozpore s medzinárodným právom. A v závere predsa len by som rád aspoň dvomi vetami reagoval aj na predsedu Národnej rady Pavla Pašku, ktorý predkladal tento návrh, ako mu bolo trikrát smutno. Áno, aj mne, aj nám bolo minimálne trikrát smutno, pán predseda, keď ste pred pár dňami odmietli a vy hlasmi SMER-u rokovať o takých vážnych otázkach, ako je podporovanie z daní našich občanov tých, ktorí sú nezodpovední a ktorí žijú nad svoje pomery. Druhýkrát mi bolo smutno, keď ste zvolali túto schôdzu a predseda klubu poslancov za KDH má pravdu, ten asistent si vyzdvihol obálku a návrh programu, že tam budú tri body, ale žiaden materiál nie je súčasťou rokovania na tejto schôdzi o zákonoch, ktoré chcete alebo myslíte prijať. A tretíkrát mi bolo smutno, pán predseda, že aj túto kauzu, hodí sa vám to, že ňou chcete prekryť len škandály, v ktorých sa vaša strana teraz pred voľbami varí. Ďakujem za pozornosť. (Potlesk.)